இச்சூழலில் சூரிய ஆற்றல் திட்ட மோசடி வெடித்தது. முதல்வர் அலுவலகத்தின் ஈடுபாடும், முதல்வரே சூரிய ஆற்றல் சாதன மோசடி விற்பனையில் தலையிட்டதும் வெளிப்பட்டது. இடது ஜனநாயக முன்னணி, முதல்வரின் பதவி விலகலையும், நீதி விசாரணையையும் கோரியது. நடப்பில் இருந்த சட்டமன்ற அமர்வை அரசாங்கம் திடீரென்று ரத்து செய்தது. இப்பிரச்சினை மீதான எதிர்ப்பு இயக்கங்களை காவல்துறையின் கொடூரமான தாக்குதல் மூலம் அரசு எதிர்கொண்டது. இடது ஜனநாயக முன்னணி முதல்வரின் பதவி விலகலையும், நீதி விசாரணையையும் கோருகிற காலவரையற்ற போராட்டத்தை அறிவித்தது. முதல் கட்டமாக ஜூலை 22 லிருந்து இரண்டு வார காலம் 24 மணி நேர இரவு பகல் தர்ணா தலைமைச் செயலகம், மாவட்ட ஆட்சியர் அலுவலகங்கள் முன்பாக நடத்தப்பட்டன. இதில் பெரும் எண்ணிக்கையில் மக்கள் பங்கேற்றனர்.